b"\n_START_ARTICLE_\nHeidi\n_START_SECTION_\nVsebina\n_START_PARAGRAPH_\nHeidi je petletna sirota, za katero skrbi mlada teta Deti iz Maienfelda. Ko dobi novo slu\xc5\xbebo, se vrne v rodno Vasico, da bi jo predala njenemu dedku \xc3\x96hiju, ki \xc5\xbeivi na Planini kot samotar. V Vasici ju ustavi Barbika, va\xc5\xa1\xc4\x8danka, ki Deti pozna, in se \xc4\x8dudi, kako lahko malo deklico pelje k nekomu, ki ne mara ljudi. Medtem ko se Deti in Barbika pogovarjata, Heidi spozna pastirja Petra in koze, s katerimi te\xc4\x8de in se igra. Ko Deti, Heidi in Peter prispejo do \xc3\x96hijeve ko\xc4\x8de, se ta jezi na Deti in ne ve, kaj bi delal z otrokom. Deti ga ne poslu\xc5\xa1a in Heidi pusti pri njem. Ta se v ko\xc4\x8di takoj udoma\xc4\x8di in navdu\xc5\xa1uje jo \xc4\x8disto vse od postelje iz sena do mleka koz Labodke in Medvedke, ki ju ima \xc3\x96hi. Ko ta vidi njeno preprostost in rado\xc5\xbeivost, jo takoj vzljubi._NEWLINE_Heidi z dedkom \xc5\xbeivi naslednja tri leta. V tem \xc4\x8dasu skoraj vsak dan hodi s Petrom na pa\xc5\xa1o in pogosto obiskuje njegovo babico, ki jo tudi va\xc5\xa1\xc4\x8dani kli\xc4\x8dejo Babica. \xc3\x96hi ni ve\xc4\x8d tako zadr\xc5\xbean in sovra\xc5\xbeno nastrojen do ljudi, pa\xc4\x8d pa se sprehodi tudi v Vasico, obiskuje Babico, gre k ma\xc5\xa1i skupaj s Heidi, zimo pa navadno prebijeta v Vasici in ne na Planini._NEWLINE_\xc4\x8ceprav je Heidi sicer pametna in iznajdljiva, je dedek ne po\xc5\xa1lje v \xc5\xa1olo, zato ne zna brati. Ko je stara osem let, jo z dedkom obi\xc5\xa1\xc4\x8de \xc5\xbeupnik, ki Heidi ho\xc4\x8de spraviti v \xc5\xa1olo, a mu ne uspe. V tem \xc4\x8dasu se na Planini pojavi tudi Deti, ki bi Heidi rada odpeljala k bogati dru\xc5\xbeini v Frankfurt, da bi se dru\xc5\xbeila in u\xc4\x8dila z bolno deklico Klaro. Heidi no\xc4\x8de oditi v mesto in dedku tudi ni prav, a jo Deti vseeno odpelje k Sesemannovim. Tam jo sprejme gospodi\xc4\x8dna Rottenmeier, ki je glavna od slu\xc5\xbein\xc4\x8dadi. Heidi ne mara, ker se ne zna lepo obna\xc5\xa1ati in ne zna brati. Heidi se pravil me\xc5\xa1\xc4\x8danskega \xc5\xbeivljenja v gorah seveda ni mogla nau\xc4\x8diti. \xc4\x8ceprav jo gospodi\xc4\x8dna Rottenmeier sovra\xc5\xbei, Heidi tola\xc5\xbei to, da jo ima Klara, ki je na invalidskem vozi\xc4\x8dku, zelo rada, poleg tega pa je pri srcu tudi slu\xc5\xbeabniku Sebastijanu. Kljub temu ne mara mesta in se \xc5\xbeeli \xc4\x8dim prej vrniti v gore k svojemu dedku. Gospod in gospa Sesemann naposled le uka\xc5\xbeeta gospodi\xc4\x8dni Rottenmeier, naj se lepo obna\xc5\xa1a do Heidi. Vzljubi jo tudi oma, Klarina babica, ki pride na obisk._NEWLINE_\xc4\x8ceprav je Klara \xc5\xbealostna, se Heidi \xc4\x8dez \xc4\x8das vendarle uresni\xc4\x8di \xc5\xbeelja, da se vrne v \xc5\xa0vico na Planino. Dedek, Peter in Babica se je zelo razveselijo, poleg tega pa so zadovoljni, ko izvejo, da bodo Sesemannovi, ki se jim je Heidi zelo prikupila, kmalu pri\xc5\xa1li na obisk. Tega se vsi veselijo, le Peter ne, ker je nekoliko ljubosumen na Heidijino novo prijateljico. Ko Sesemannovi po dolgem \xc4\x8dasu kon\xc4\x8dno prispejo v gorski svet, je Klari tam tako lepo, da jo dru\xc5\xbeina pusti nekaj \xc4\x8dasa samo s Heidi in \xc3\x96hijem. Petra raz\xc5\xbeira jeza, zato ob prvi prilo\xc5\xbenosti zgrabi Klarin vozi\xc4\x8dek in ga razbije. Klaro tako bolj ali manj nosijo naokrog, Peter pa ob\xc5\xbealuje svoje dejanje. Nekega dne pa jo Heidi spodbuja, naj poskusi shoditi, kar ji tudi uspe. Ko se Sesemannovi vrnejo ponjo, ne morejo verjeti, da Klara hodi, in Heidi so zelo hvale\xc5\xbeni. Peter na koncu prizna, kaj je storil, a ker dejanje ob\xc5\xbealuje, mu je opro\xc5\xa1\xc4\x8deno. Na koncu Sesemannovi odidejo, Heidi, Peter in \xc3\x96hi pa u\xc5\xbeivajo na Planini, vedo\xc4\x8d, da jih bodo \xc5\xa1e obiskali.\n_START_SECTION_\nDogajalni prostor\n_START_PARAGRAPH_\nV romanu je jasno prikazan razkol med naravo in mestom. Heidi z dedkom \xc5\xbeivi v Maienfeldu v \xc5\xa0vici, in sicer na Planini, kjer ni nikoli bolna in je zaradi sonca zdravo zagorela. Skoraj vsak dan s pastirjem Petrom odide na pa\xc5\xa1nik, kjer skupaj paseta koze. V gorah se Heidi po\xc4\x8duti zelo doma\xc4\x8de in tudi ko s Planine odide v Vasico, se sre\xc4\x8duje s preprostim \xc5\xbeivljenjem. Na drugi strani pa imamo mesto Frankfurt v Nem\xc4\x8diji, v katerega je Heidi primorana za nekaj \xc4\x8dasa oditi, a se potem vrne nazaj v \xc5\xa0vico na Planino. Mesta ne mara, ker je hrupno in v njem vidi samo stavbe in ceste, poleg tega pa se tam soo\xc4\x8da z me\xc5\xa1\xc4\x8danskimi navadami in pravili, ki so vse prej kot preprosta. Da je \xc5\xbeivljenje v naravi bolj\xc5\xa1e, dokazuje tudi konec zgodbe, ko Klara obi\xc5\xa1\xc4\x8de Heidi v gorah in shodi, torej naredi nekaj, \xc4\x8desar v mestu ni zmogla. Razkol med gorskim in me\xc5\xa1\xc4\x8danskim \xc5\xbeivljenjem se ka\xc5\xbee tudi v fizi\xc4\x8dnem opisu Heidi in Klare \xe2\x80\x93 prva je lepo zagorela, druga pa bledoli\xc4\x8dna.\n_START_SECTION_\nPodlaga\n_START_PARAGRAPH_\nDanes se pojavlja vpra\xc5\xa1anje, ali je Heidi plagiat Johanne Spyri. Aprila 2010 so odkrili literarno delo iz leta 1830, ki ga je napisal nem\xc5\xa1ki avtor Hermann Adam von Kamp in nosi naslov Adelheide, das M\xc3\xa4dchen vom Alpengebirge ('Adelheida: dekle Alp', sicer pa prevoda v sloven\xc5\xa1\xc4\x8dino ni). Zgodba o Heidi in zgodba iz leta 1830 sta si zelo podobni in Regine Schindler, ki je raziskovala \xc5\xbeivljenje Johanne Spyri, pravi, da je \xc4\x8disto mogo\xc4\x8de, da se je Johanna z zgodbo iz leta 1830 seznanila, ko je odra\xc5\xa1\xc4\x8dala.\n_START_SECTION_\nFilmske priredbe\n_START_PARAGRAPH_\nHeidi je do\xc5\xbeivela pribli\xc5\xbeno 20 filmskih priredb. Na podlagi njene zgodbe so posneli veliko filmov in tudi risank, predvsem sta znani japonska animirana serija Heidi, dekle Alp iz leta 1974 in animirani film Heidi iz leta 1995. Leta 2015 je iz\xc5\xa1el \xc5\xa1vicarsko-nem\xc5\xa1ki film z naslovom Heidi."